UREDBA KOMISIJE (EU) 2023/128

оd 18. siječnja 2023.

o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za benalaksil, bromoksinil, klorsulfuron, epoksikonazol i fenamifos u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 18. stavak 1. točku (b),

budući da:

(1) Maksimalne razine ostataka (MRO) za benalaksil, bromoksinil i fenamifos utvrđene su u Prilogu II. Uredbi (EZ) br. 396/2005. MRO-i za klorsulfuron i epoksikonazol utvrđeni su u dijelu A Priloga III. toj uredbi.

(2) Odobrenje aktivne tvari benalaksil nije produljeno Uredbom Komisije (EU) 2020/1280 (2), među ostalim zbog razloga povezanih sa zdravljem ljudi. To je odobrenje isteklo 31. srpnja 2021. Sva su postojeća odobrenja za sredstva za zaštitu bilja koja sadržavaju tu aktivnu tvar ukinuta.

(3) U kontekstu neproduljenja odobrenja benalaksila Europska agencija za sigurnost hrane („Agencija”) nije mogla zaključiti da ta tvar nema svojstva endokrine disrupcije (3).

(4) Benalaksil-M je odobrena aktivna tvar za uporabu u sredstvima za zaštitu bilja. Definicija ostatka za benalaksil i benalaksil-M glasi: „Benalaksil, uključujući druge mješavine sastavnih izomera, među ostalim benalaksil-M (zbroj izomera)”. MRO-i za benalaksil na stolnom grožđu, krumpiru, češnjaku, luku, ljutici, lubenici, zelenoj salati i poriluku sigurni su za potrošače i trebalo bi ih zadržati kako bi se uzele u obzir odobrene uporabe tvari benalaksil-M na tim proizvodima. Za vinsko grožđe i dinju postojeći MRO-i odgovaraju maksimalnim razinama ostataka iz Codexa (CXL-i). Sigurni su za potrošače te bi ih također trebalo zadržati u skladu s člankom 14. stavkom 2. točkom (e) Uredbe (EZ) br. 396/2005. MRO-i za odobrene uporabe tvari benalaksil-M na patlidžanu i rajčici niži su od MRO-a za benalaksil. Stoga bi MRO-e za benalaksil na tim proizvodima trebalo sniziti na postojeće MRO-e za benalaksil-M. Za papriku i sjemenke uljane repice ne postoje odobrene uporabe za benalaksil-M, a ne postoje ni CXL-i ni uvozne tolerance. MRO-e za benalaksil na tim proizvodima trebalo bi u Prilogu II. Uredbi (EZ) br. 396/2005 sniziti na granicu određivanja.

(5) Odobrenje aktivne tvari bromoksinil nije produljeno Uredbom Komisije (EU) 2020/1276 (4), među ostalim zbog razloga povezanih sa zdravljem ljudi. Odobrenje te tvari isteklo je 31. srpnja 2021. Sva su postojeća odobrenja za sredstva za zaštitu bilja koja sadržavaju bromoksinil ukinuta i za tu aktivnu tvar ne postoje CXL-i ni uvozne tolerance. Stoga je primjereno izbrisati MRO-e utvrđene za tu tvar u Prilogu II. Uredbi (EZ) br. 396/2005 u skladu s člankom 17. Uredbe (EZ) br. 396/2005 u vezi s njezinim člankom 14. stavkom 1. točkom (a). MRO-e za sve proizvode trebalo bi utvrditi na granici određivanja u Prilogu V. Uredbi (EZ) br. 396/2005 u skladu s člankom 18. stavkom 1. točkom (b) te uredbe.

(6) Odobrenje aktivne tvari klorsulfuron isteklo je 31. prosinca 2019. i podnositelj zahtjeva nije podnio zahtjev za njegovo produljenje. Sva su postojeća odobrenja za sredstva za zaštitu bilja koja sadržavaju tu aktivnu tvar ukinuta. Za klorsulfuron ne postoje CXL-i ni uvozne tolerance. Stoga je primjereno izbrisati MRO-e utvrđene za tu tvar u dijelu A Priloga III. Uredbi (EZ) br. 396/2005 u skladu s člankom 17. Uredbe (EZ) br. 396/2005 u vezi s njezinim člankom 14. stavkom 1. točkom (a). MRO-e za sve proizvode trebalo bi utvrditi na granici određivanja u Prilogu V. Uredbi (EZ) br. 396/2005 u skladu s člankom 18. stavkom 1. točkom (b) te uredbe.

(7) Odobrenje aktivne tvari epoksikonazol isteklo je 30. travnja 2020. i podnositelj zahtjeva povukao je zahtjev za njegovo produljenje. Sva su postojeća odobrenja za sredstva za zaštitu bilja koja sadržavaju tu aktivnu tvar ukinuta. Za epoksikonazol ne postoje CXL-i ni uvozne tolerance. Stoga je primjereno izbrisati MRO-e utvrđene za tu tvar u dijelu A Priloga III. Uredbi (EZ) br. 396/2005 u skladu s člankom 17. Uredbe (EZ) br. 396/2005 u vezi s njezinim člankom 14. stavkom 1. točkom (a). MRO-e za sve proizvode trebalo bi utvrditi na granici određivanja u Prilogu V. Uredbi (EZ) br. 396/2005 u skladu s člankom 18. stavkom 1. točkom (b) te uredbe.

(8) Odobrenje aktivne tvari fenamifos nije produljeno Uredbom Komisije (EU) 2020/1246 (5), među ostalim zbog razloga povezanih sa zdravljem ljudi. Odobrenje te tvari isteklo je 23. rujna 2020. Sva su postojeća odobrenja za sredstva za zaštitu bilja koja sadržavaju fenamifos ukinuta.

(9) U kontekstu neproduljenja odobrenja fenamifosa Agencija je utvrdila niz razloga za zabrinutost (6) koji su se odnosili na rizik za zdravlje potrošača i nedostatak podataka o reprezentativnim uporabama u plodovitom povrću.

(10) MRO-i za stolno grožđe i vinsko grožđe odgovaraju uvoznim tolerancama, ali s obzirom na to da je paket podataka za metabolite M01 i M02 o genotoksičnosti bio nepotpun i da procjena rizika za potrošače nije mogla biti dovršena, ne može se isključiti rizik za potrošače. MRO-i za rajčicu, papriku, patlidžan, dinju i korijen šećerne repe temelje se na uporabama fenamifosa u EU-u koje su ukinute. Stoga je primjereno izbrisati MRO-e utvrđene za tu tvar u Prilogu II. Uredbi (EZ) br. 396/2005 u skladu s člankom 17. Uredbe (EZ) br. 396/2005 u vezi s njezinim člankom 14. stavkom 1. točkom (a). MRO-e za sve proizvode trebalo bi utvrditi na granici određivanja u Prilogu V. Uredbi (EZ) br. 396/2005 u skladu s člankom 18. stavkom 1. točkom (b) te uredbe.

(11) Komisija je zatražila mišljenje referentnih laboratorija Europske unije za ostatke pesticida u vezi s potrebom prilagođavanja određenih granica određivanja. Za sve aktivne tvari obuhvaćene ovom Uredbom ti su laboratoriji predložili granice određivanja koje je moguće analitički postići za svaki proizvod.

(12) Preko Svjetske trgovinske organizacije od trgovinskih partnera Unije zatraženo je mišljenje o novim MRO-ima te su njihove napomene uzete u obzir.

(13) Uredbu (EZ) br. 396/2005 trebalo bi stoga na odgovarajući način izmijeniti.

(14) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene novih MRO-a kako bi se mogli pripremiti za ispunjavanje uvjeta koji proizlaze iz izmjene relevantnih MRO-a.

(15) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II., III. i V. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 8. kolovoza 2023..

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 18. siječnja 2023. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Provedbena uredba Komisije (EU) 2020/1280 od 14. rujna 2020. o neproduljenju odobrenja aktivne tvari benalaksil u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (SL L 301, 15.9.2020., str. 4.).

(3) Europska agencija za sigurnost hrane, Conclusion on the peer review of the pesticide risk assessment of the active substance benalaxyl (Zaključak o stručnom pregledu procjene rizika od pesticida za aktivnu tvar benalaksil), EFSA Journal 2020.;18(1):5985.

(4) Provedbena uredba Komisije (EU) 2020/1276 od 11. rujna 2020. o neproduljenju odobrenja aktivne tvari bromoksinil u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (SL L 300, 14.9.2020., str. 32.).

(5) Provedbena uredba Komisije (EU) 2020/1246 od 2. rujna 2020. o neproduljenju odobrenja aktivne tvari fenamifos u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja, te o izmjeni Priloga Provedbenoj uredbi Komisije (EU) br. 540/2011 (SL L 288, 3.9.2020., str. 18.).

(6) Europska agencija za sigurnost hrane, Conclusion on the peer review of the pesticide risk assessment of the active substance fenamiphos (Zaključak o stručnom pregledu procjene rizika od pesticida za aktivnu tvar fenamifos), EFSA Journal 2019.;17(1):5557.